“จีน” ไฟเขียว “ผู้นำเวิลด์แบงก์-IMF” ร่วมซัมมิตไม่ต้องกักตัว
“จีน” เริ่มผ่อนคลาย “ซีโร่โควิด” อนุญาตให้ผู้นำเวิลด์แบงก์-IMF เข้าร่วมซัมมิตโดยไม่ต้องกักตัว
“จีน” เริ่มผ่อนคลาย “ซีโร่โควิด” อนุญาตให้ผู้นำเวิลด์แบงก์-IMF เข้าร่วมซัมมิตโดยไม่ต้องกักตัว
10 ธ.ค. 2565

นายเดวิด มัลพาส ประธานธนาคารโลก รวมถึง นางคริสตาลินา จอร์เจียวา ผู้อำนวยการกองทุนการเงินระหว่างประเทศ (IMF) และผู้นำองค์กรระดับโลกอื่น ๆ ได้รับการยกเว้นไม่ต้องกักตัว และสามารถพูดคุยใกล้ชิดกับนายกรัฐมนตรีหลี่ เค่อเฉียงของจีนในการประชุมสุดยอดที่จัดขึ้นในวันพฤหัสบดีและศุกร์ (8-9 ธ.ค.) ที่มณฑลอันฮุยของจีน ซึ่งบ่งชี้ให้เห็นถึงการผ่อนคลายนโยบายโควิดเป็นศูนย์ที่เข้มงวดของจีน
นอกจากนี้ ผู้นำองค์กรเศรษฐกิจดังกล่าวยังได้จัดการแถลงข่าวแบบตัวต่อตัว โดยเจ้าหน้าที่ขององค์กรบางแห่งได้พูดคุยกับนักข่าวได้อย่างอิสระ ซึ่งทุกคนสวมหน้ากากอนามัย
สำนักข่าวบลูมเบิร์กรายงานว่า เหตุการณ์ดังกล่าวไม่เคยเกิดขึ้นมาก่อนในจีนในช่วงที่เกิดโรคโควิด-19 ระบาด อย่างน้อยก็จนถึงเมื่อจีนประกาศยกเลิกการตรวจเชื้อโควิด-19 ตามปกติ, การล็อกดาวน์ และการกักตัวผู้ติดเชื้อและผู้สัมผัสใกล้ชิดในสถานที่ของรัฐบาล
อย่างไรก็ตาม จีนยังคงกำหนดให้ผู้เดินทางเข้าประเทศต้องกักตัวเป็นเวลา 5 วันในสถานที่ที่รัฐกำหนด และหลังจากนั้นให้กักตัวต่อที่บ้านอีก 3 วัน